## Pravilnik o posebnim uvjetima i mjerilima ostvarivanja programa predškolskog odgoja

### NN 133/1997 (10.12.1997.), Pravilnik o posebnim uvjetima i mjerilima ostvarivanja programa predškolskog odgoja

# MINISTARSTVO PROSVJETE I ŠPORTA

Na temelju članka 23., stavka 4. Zakona o predškolskom odgoju i naobrazbi
("Narodne novine", broj 10/97), ministar prosvjete i športa donosi

## **PRAVILNIK**

### **O POSEBNIM UVJETIMA I MJERILIMA OSTVARIVANJA PROGRAMA PREDŠKOLSKOG ODGOJA**

Članak 1.

Ovim pravilnikom propisuju se posebni uvjeti i mjerila koji su uz uvjete
iz članka 12. Zakona o predškolskom odgoju i naobrazbi potrebni za ostvarivanje
programa predškolskog odgoja i naobrazbe te skrbi o djeci predškolske dobi
(u daljem tekstu: predškolski odgoj).

Članak 2.

Programi predškolskog odgoja mogu se ostvarivati:

- pri osnovnoj školi,

- kao igraonice u knjižnicama

- te u zdravstvenim, socijalnim, kulturnim, športskim ustanovama i udrugama.

Program predškolskog odgoja i rada ustrojstvene jedinice u sastavu pravne
osobe iz stavka 1. ovog članka vodi voditelj sukladno zakonu, aktu o osnivanju
i statutu pravne osobe.

Članak 3.

Pri redovitim osnovnim školama kojima je osnivač Republika Hrvatska,
mogu se ostvarivati programi predškolskog odgoja za djecu od tri godine
života do polaska u osnovnu školu ako:

- jedinica lokalne samouprave uz suglasnost županije utvrdi potrebu
za programima predškolskog odgoja,

- nema mogućnosti osnivanja dječjeg vrtića zbog premalog broja djece,
tj. broj djece ne prelazi propisani broj djece u jednoj odgojnoj skupini,

- ne postoji mogućnost prihvata djece u najbližem dječjem vrtiću,

- je data suglasnost Ministarstva prosvjete i športa na zahtjev osnovne
škole i zahtjev jedinice lokalne samouprave za ustroj programa predškolskog
odgoja pri osnovnoj školi,

- su osigurana financijska sredstva za troškove ostvarivanja programa
predškolskog odgoja,

- je Ministarstvo prosvjete i športa dalo suglasnost na prijedlog ugovora
jedinice lokalne samouprave i osnovne škole u svezi s financiranjem programa
predškolskog odgoja.

Članak 4.

Pri privatnim osnovnim školama mogu se ostvarivati programi predškolskog
odgoja za djecu od tri godine života do polaska u osnovnu školu ako je
data suglasnost Ministarstva prosvjete i športa na zahtjev privatne osnovne
škole za ustroj takvog programa.

Članak 5.

Pri umjetničkim školama koje provode osnovnoškolski odgoj i naobrazbu,
a kojima je osnivač Republika Hrvatska, mogu se ostvarivati programi predškolskog
odgoja za djecu od tri godine života do polaska u osnovnu školu ako:

- jedinica lokalne samouprave uz suglasnost županije utvrdi potrebu
za programima predškolskog odgoja,

- je data suglasnost Ministarstva prosvjete i športa na zahtjev osnovne
škole i zahtjev jedinice lokalne samouprave za ustroj programa predškolskog
odgoja pri umjetničkoj osnovnoj školi,

- su osigurana financijska sredstva za troškove ostvarivanja programa
predškolskog odgoja,

- je Ministarstvo prosvjete i športa dalo suglasnost na prijedlog ugovora
jedinice lokalne samouprave i osnovne umjetničke škole u svezi s financiranjem
programa predškolskoga odgoja.

Članak 6.

Pri posebnim ustanovama koje provode osnovnoškolski odgoj i naobrazbu
djece s posebnim potrebama - s teškoćama u razvoju, kojima je osnivač Republika
Hrvatska - Ministarstvo prosvjete i športa, mogu se ostvarivati programi
predškolskog odgoja djece s teškoćama u razvoju ako:

- je data suglasnost Ministarstva prosvjete i športa na zahtjev ustanove
i zahtjev jedinice lokalne samouprave o potrebi ustroja takvog programa,

- ima najmanje jedna skupina djece s rješenjima prvostupanjske komisije
o vrsti i stupnju teškoće u razvoju,

- su osigurani propisani uvjeti za ostvarivanje programa predškolskog
odgoja djece s teškoćama u razvoju,

- su u državnom proračunu Ministarstva prosvjete i športa osigurana
financijska sredstva za provedbu tog programa.

Mjerila za ustroj programa predškolskog odgoja pri posebnim ustanovama
koje provode odgoj i naobrazbu djece s posebnim potrebama - teškoćama u
razvoju istovrsna su mjerilima za provedbu programa u dječjim vrtićima.

Članak 7.

Pri posebnim ustanovama koje provode osnovnoškolski odgoj i naobrazbu
djece s posebnim potrebama - s teškoćama u razvoju, kojima je osnivač Republika
Hrvatska - Ministarstvo rada i socijalne skrbi ili Ministarstvo zdravstva,
mogu se ostvarivati programi predškolskog odgoja djece s teškoćama u razvoju
ako:

- je data suglasnost nadležnog Ministarstva na zahtjev ustanove i jedinice
lokalne samouprave,

- ima najmanje jedna skupina djece s rješenjima prvostupanjske komisije
o vrsti i stupnju teškoće u razvoju,

- je dato očitovanje Ministarstva prosvjete i športa o ispunjavanju
propisanih uvjeta za ostvarivanje programa predškolskog odgoja i naobrazbe
na određenu vrstu i stupanj teškoće u razvoju,

- su u državnom proračunu osigurana financijska sredstva za troškove
ostvarivanja programa predškolskog odgoja djece s teškoćama u razvoju.

Članak 8.

Pri knjižnicama, mogu se ostvarivati kraći programi predškolskog odgoja
- igraonice, ako je data suglasnost Ministarstva prosvjete i športa na
zahtjev knjižnice za ustroj takvog programa pri knjižnici.

Članak 9.

Pri kulturnim i športskim ustanovama te udrugama, mogu se ostvarivati
kraći programi predškolskog odgoja, do tri sata dnevnog programa, ako je
data suglasnost Ministarstva prosvjete i športa na zahtjev ustanove ili
udruge za ustroj takvog programa.

Članak 10.

Mjerila za ustroj programa predškolskog odgoja pri pravnim osobama iz
članka 2. stavka 1. ovog pravilnika istovrsna su mjerilima za provedbu
programa u dječjim vrtićima.

Članak 11.

Ispunjavanje uvjeta za početak rada i ostvarivanje programa predškolskog
odgoja pri pravnim osobama iz članka 2. stavka 1. ovog pravilnika utvrđuje
rješenjem županijski ured, odnosno gradski ured Grada Zagreba, nadležan
za poslove odgoja i naobrazbe.

Članak 12.

Ovaj pravilnik stupa na snagu osmog dana od objave u "Narodnim novinama".

Klasa: 601-01/97-01/325
Urbroj: 532/1-97-1
Zagreb, 27. studenoga 1997.

Ministar
**Ljilja Vokić, prof.,** v. r.

Pravilnik, NN 133/1997-1928